PROMOCIJA ZANIMANJA HTT

Promocija bivše učenice Srednje škole Koprivnica Jelene Draganić na Fakultetu za menadžment u turizmu i ugostiteljstvu u Opatiji.

Jelena Draganić rođena je 19.02.1998. u Koprivnici. Svoje primarno obrazovanje započela je u osnovnoj školi "Đuro Ester", gdje je vrlo uspješno završila osnovnoškolsko obrazovanje. Nakon završene osnovne škole, upisuje smjer hotelijersko - turističkog tehničara u Srednjoj školi Koprivnica. Tijekom srednjoškolskog obrazovanja pohađa i učeničku praksu u Hotelu Mozart u Opatiji te u turističkoj agenciji u Koprivnici. U generaciji 2014./2017. završava hotelijersko - turističku srednju školu s odličnim uspjehom te uspješno brani svoj završni rad.

Po završetku srednje škole nastavlja obrazovanje u struci te 2017. godine upisuje Fakultet za menadžment u turizmu i ugostiteljstvu u Opatiji. Četiri godine pohađa preddiplomski sveučilišni studij "Poslovna ekonomija u turizmu i ugostiteljstvu", nakon čega u generaciji 2017./2021. stječe titulu sveučilišne prvostupnice ekonomije. U sklopu preddiplomskog studija piše završni rad na temu "Istraživanje imidža grada Zagreba kao destinacijskog brenda" te provodi istraživanje na istu temu. Sa završetkom preddiplomskog studija, upisuje diplomski studij "Marketing u turizmu". Unutar izvannastavnih aktivnosti na diplomskom studiju, u suradnji s timom sudjeluje u provedbi znanstveno - istraživačkog projekta s temom mobilnih aplikacija u turističkim destinacijama. Diplomski rad piše na temu "Utjecaj influencer marketinških aktivnosti na namjeru kupnje". Rad je pohvaljen i ocijenjen najvišom ocjenom od strane komisije. S obzirom na uspješnost diplomskog rada, koji je od komisije proglašen kao rad na razini "doktorske disertacije", uskoro će s mentoricom objaviti i znanstveni članak koji se temelji na provedenom istraživanju u sklopu diplomskog rada. Nakon uspješno obranjenog diplomskog rada, dobiva titulu sveučilišne magistre ekonomije. Na održanoj promociji studenata, 05.05.2023., nalazi se među najboljim studenticama diplomskog studija "Marketing u turizmu" generacije 2021./2022., te stječe diplomu sveučilišne magistre ekonomije s fakultetskom pohvalom latinske klasifikacije CUM LAUDE. Nakon diplomskog studija, zbog velikog interesa za digitalni marketing i društvene mreže, proširuje postojeće znanje te završava osposobljavanje za internetski marketing i brendiranje na Pučkom otvorenom učilištu Petar Zrinski u Zagrebu.

Tekst sastavila:

Profesor ekonomske grupe predmeta Maja Forgić, dipl. oec.